b'\n_START_ARTICLE_\nSuderintas vartotoj\xc5\xb3 kain\xc5\xb3 indeksas\n_START_PARAGRAPH_\nSuderintas vartotoj\xc5\xb3 kain\xc5\xb3 indeksas (SVKI) \xe2\x80\x93 tai tam tikras \xe2\x80\x9evartotoj\xc5\xb3 infliacijos\xe2\x80\x9c kain\xc5\xb3 indeksas, nusakantis vidutin\xc4\xaf kain\xc5\xb3 pokyt\xc4\xaf per tam tikr\xc4\x85 laiko tarp\xc4\x85 i\xc5\xa1laikant vartotoj\xc5\xb3 populiacijos sud\xc4\x97t\xc4\xaf ir bazinio laikotarpio nam\xc5\xb3 \xc5\xabki\xc5\xb3 vartojimo i\xc5\xa1laid\xc5\xb3 strukt\xc5\xabr\xc4\x85. SVKI skai\xc4\x8diavimo metodika yra suderinta su visomis Europos S\xc4\x85jungos (isp.) \xc5\xa1alimis._NEWLINE_SVKI prad\xc4\x97tas skai\xc4\x8diuoti 1992 m. po Mastrichto sutarties pasira\xc5\xa1ymo, siekiant u\xc5\xbetikrinti ekonomin\xc4\xaf ES valstybi\xc5\xb3 nari\xc5\xb3 suart\xc4\x97jim\xc4\x85. Europos centrinis bankas SVKI naudoja pinig\xc5\xb3 politikai vykdyti, ES valstybi\xc5\xb3 nari\xc5\xb3 kain\xc5\xb3 stabilumui u\xc5\xbetikrinti, infliacijai steb\xc4\x97ti. Indeksas taip pat da\xc5\xbenai naudojamas atliekant tarptautinius palyginimus.\n_START_SECTION_\nBendroji informacija\n_START_PARAGRAPH_\nLietuvoje, SVKI skai\xc4\x8diuoja ir kas m\xc4\x97nes\xc4\xaf skelbia Lietuvos Respublikos statistikos departamentas. Papildomai SVKI taip pat teikiamas Europos Komisijos statistikos skyriui (Eurostatui)._NEWLINE_Vartojimo preki\xc5\xb3 ir paslaug\xc5\xb3 kainas registruoja teritorini\xc5\xb3 statistikos \xc4\xafstaig\xc5\xb3 kain\xc5\xb3 klaus\xc4\x97jai, lankydamiesi atrinktuose prekybos centruose, paslaugas teikian\xc4\x8diose \xc4\xafmon\xc4\x97se, remdamiesi tam tikrais teis\xc4\x97s aktais, savivaldybi\xc5\xb3 teis\xc4\x97s aktais, kainora\xc5\xa1\xc4\x8diais ar internete skelbiama informacija._NEWLINE_SVKI yra bazini\xc5\xb3 pastovios strukt\xc5\xabros svori\xc5\xb3 indeksas, rodantis tik kain\xc5\xb3 poky\xc4\x8dius. SVKI sudaromas taikant individualaus vartojimo i\xc5\xa1laid\xc5\xb3 pagal paskirt\xc4\xaf klasifikatori\xc5\xb3, pritaikyt\xc4\x85 SVKI (angl. Classification of Individual Consumption by Purpose adapted to the needs of HICPs). Taikant j\xc4\xaf, visos vartojimo prek\xc4\x97s ir paslaugos klasifikuojamos \xc4\xaf 12 skyri\xc5\xb3, 39 grupes ir 91 klas\xc4\x99. Indeksui sudaryti naudojami trij\xc5\xb3 tip\xc5\xb3 baziniai laikotarpiai: svori\xc5\xb3, kain\xc5\xb3 ir indekso. Bazinis laikotarpis ES \xc5\xa1alyse yra 2005 m., ir \xc5\xa1i\xc5\xb3 met\xc5\xb3 SVKI vidurkis lygus 1 (arba 100 proc., jei matuojamae procentais).'